SURSE Parchetul militar s-a autosesizat în cazul jandarmilor care i-au luat cu duba pe protestatarii anti-Dragnea de la Topoloveni

Parchetul militar de pe lângă Tribunalul București s-a autosesizat în cazul jandarmilor care i-au luat, vineri, cu duba pe protestatarii de la Topoloveni în timpul vizitei liderului PSD, Liviu Dragnea, au declarat pentru G4Media.ro surse judiciare. Potrivit acestora, procurorii efectuează cercetări in rem (adică sunt cercetate deocamdată faptele, nu persoanele) pentru abuz în serviciu, purtare abuzivă și lipsire de libertate.

Nu mai puțin de zece protestatari au fost ridicați, vineri, de jandarmi pentru simplul motiv că manifestau pașnic împotriva lui Liviu Dragnea.

Oamenii au fost luați pe sus în momentul în care au afișat un banner pe care scria ”Țara n-a votat hoția!!! Voi nu sunteți România!”, băgați în dube și duși la poliție.

Printre cei ridicați de jandarmi se numără și un corespondent al Rezistența TV. El i-a întrebat pe jandarmi de ce pun mâna pe el, iar unul dintre aceștia i-a răspuns: ”De-al dracu”.

”Domnule locotenent colonel, faceți un abuz”, i-a mai spus corespondentul Rezistența TV unui jandarm. ”Așa s-a primit ordin”, i-a replicat acesta, după care l-a urcat forțat în dubă, bruscându-l.

Unul dintre cei zece protestatari ridicați de jandarmi la Topoloveni a declarat pentru Adevărul că a fost ținut la postul de poliție până când liderul PSD, Liviu Dragnea, a plecat. Traian Paparete susține că poliția nu a justificat în vreun fel motivul pentru care a fost reținut mai bine de o oră și jumătate.

Peste 40 de grupuri și organizații civice solicită demisia din funcție a ministrului de Interne, Carmen Dan, după ce jandarmii i-au reținut vineri, la Topoloveni, pe toți protestatarii anti-Dragnea, pe care i-au dus la secția de poliție până când liderul PSD și-a încheiat acțiunea electorală din localitate.

Semnatarii demersului subliniază că Jandarmeria a făcut abuz de autoritate printr-o sancționare ce nu presupunea conducerea la secția de poliție, deoarece nu exista vreo stare de pericol, arătând că oamenii legii au încălcat articolul 30 din Constituția României, care garantează libertatea de exprimare a opiniilor şi libertatea de comunicare în public.

Sursa Foto: Facebook

Citește și

Președintele Iohannis: În Europa nu contează PSD, fiindcă au dovedit că nu sunt în stare de nimic / Despre intervenția jandarmilor de la Topoloveni: Este revoltător

Prima plângere penală împotriva jandarmilor care i-au reținut pe toți manifestanții anti-Dragnea de la Topoloveni / Deputatul PNL Florin Roman: E începutul dictaturii impuse de Liviu Dragnea